ธอส. ฟันกำไรปี 53 กว่า 6,300 ล้าน
ธอส. ฟันกำไรปี 53 กว่า 6,300 ล้านบาท พร้อมคลอดโครงการ&#8220;บ้าน ธอส.เพื่อสานฝัน&#8221; ช่วยคนมีรายได้ต่ำกว่า 1 หมื่นบาท ให้มีบ้านเป็นของตัวเอง
26 ม.ค. 2554

ธอส. ฟันกำไรปี 53 กว่า 6,300 ล้านบาท พร้อมคลอดโครงการ“บ้าน ธอส.เพื่อสานฝัน” ช่วยคนมีรายได้ต่ำกว่า 1 หมื่นบาท ให้มีบ้านเป็นของตัวเอง 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) แถลงถึงผลการดำเนินงานธนาคารปี 2553 ว่า ธนาคารปล่อยสินเชื่อใหม่ได้  9.89 หมื่นล้านบาท เกินเป้าที่ตั้งไว้ 9 หมื่นล้านบาท  โดยธนาคารมียอดสินเชื่อคงค้างทั้งสิ้น 6.59 แสนล้านบาท เพิ่มขึ้น 1.84% มีหนี้ที่ไม่ก่อให้เกิดรายได้ (NPL) ที่ไม่รวมหนี้ส่วนขาด จำนวน 5.01 หมื่นล้านบาท คิดเป็น 7.82% ของยอดสินเชื่อรวม ซึ่งลดลงจำนวน  8,490 ล้านบาท เมื่อเทีบกับปีก่อน 
ด้านสินทรัพย์ธนาคารมีสินทรัพย์รวม 6.78 แสนล้านบาท มีเงินฝากรวม 5.46 แสนล้านบาท มีผลกำไรสุทธิ  6,354 ล้านบาท เพิ่มขึ้น 26.25% เมื่อเทียบกับปี 2552 ที่มีกำไรสุทธิ 5,033 ล้านบาท โดยในปีนี้ธนาคารได้กันสำรองหนี้สงสัยจะสูญไปแล้วจำนวน 6,007 ล้านบาท 
สำหรับแผนยุทธศาสตร์ปี 2554 กำหนดเป้าสินเชื่อไว้ 9.45 หมื่นล้านบาท เน้นกระจายสินเชื่อบ้านดอกเบี้ยต่ำสู่กลุ่มรากหญ้า ซึ่งจากการสำรวจยังมีกลุ่มลูกค้าที่มีรายได้ไม่เกิน 1 หมื่นบาท กว่า 55% ยังไม่มีบ้านเป็นของตนเอง ธนาคารจึงได้เตรียมวงเงิน 5,000 ล้านบาท จัดทำโครงการ “บ้าน ธอส.เพื่อสานฝัน”  ปล่อยสินเชื่อบ้านให้กับลูกค้าที่ประกอบอาชีพอิสระ รายได้ไม่เกินเดือนละ 1 หมื่นบาท ให้กู้เพื่อซื้อ ปลูกสร้าง ต่อเติม ซ่อมแซมอาคาร และซื้อทรัพย์สินรอการขายหรือ NPA ของ ธอส. คิดอัตราดอกเบี้ยคงที่ 2 ปี 2.99% หลังจากนั้นคิดอัตราดอกเบี้ยเท่ากับ MRR - 1.00% ต่อปี วงเงินให้กู้ 85% ของราคาบ้าน หรือ 80% ของราคาห้องชุดหรืออาคารพาณิชย์ ให้กู้สูงสุดต่อรายไม่เกิน 5 แสนบาททั้งนี้เพื่อสนองนโยบายรัฐบาลให้คนไทยมีบ้านเป็นของตัวเอง 
นอกจากนี้ธนาคารยังได้เตรียมวงเงินไม่เกิน 57,000 ล้านบาท สำหรับปล่อยสินเชื่อดอกเบี้ยต่ำ ภายใต้โครงการ “สินเชื่อบ้านดอกเบี้ยพิเศษ” สำหรับกลุ่มลูกค้าบุคลากรภาครัฐ / กลุ่มลูกค้ารายย่อยในโครงการ Fast Track / กลุ่มลูกค้ารายย่อยในโครงการจัดสรรที่ธนาคารรับเป็นแหล่งเงินกู้ระยะยาว (LTF) / กลุ่มลูกค้าวิชาชีพพิเศษอาทิ แพทย์ ผู้พิพากษา อัยการ นักบิน วิศวกร และลูกค้าสวัสดิการไม่มีเงินฝากหักเงินเดือน ให้กู้ซื้อ ปลูกสร้าง ต่อเติม ขยาย ซ่อมแซม ไถ่ถอน กู้ชำระหนี้ หรือซื้ออุปกรณ์หรือสิ่งอำนวยความสะดวก 
กู้ซื้อที่ดินเปล่าที่เป็นทรัพย์ NPA ของ ธอส. และไถ่ถอนจำนองจากสถาบันการเงินอื่น เสนออัตรา ดอกเบี้ย 0% นาน 6 เดือน  เดือนที่ 7- 24 ดอกเบี้ยเท่ากับ MRR - 2.00% ต่อปี ปีที่ 3 จนถึงตลอดอายุสัญญา ดอกเบี้ย เท่ากับ MRR - 1.00% ต่อปี (ลูกค้าสวัสดิการ) ส่วนลูกค้ารายย่อยทั่วไปคิดดอกเบี้ยเท่ากับ MRR - 0.50% กรณีกู้เพื่อชำระหนี้ หรือ  ซื้ออุปกรณ์ฯ อัตราดอกเบี้ยปีที่ 3 จนถึงตลอดอายุสัญญา ดอกเบี้ยเท่ากับ MRR (ปัจจุบัน MRR ธอส. เท่ากับ 6.50%) และเพื่อเป็นการตอบแทนลูกค้าที่มีประวัติผ่อนชำระหนี้ดี สถานะบัญชีปกติในช่วงระยะเวลา 2 ปี ธนาคารจะมอบดอกเบี้ย 0% เพิ่มให้อีก 1 เดือน 
ทั้งนี้ เพื่อสร้างวินัยในการผ่อนชำระหนี้ และสามารถช่วยแบ่งเบาภาระค่าใช้จ่ายด้านที่อยู่อาศัยให้กับลูกค้าประชาชน วงเงินให้กู้สูงสุด 100% ของราคาประเมินหรือราคาซื้อขาย ผ่อนได้นานสูงสุด 30 ปี ยื่นกู้ได้ตั้งแต่วันที่ 1 กุมภาพันธ์ - 30 มิถุนายน 2554 ทำนิติกรรมภายในวันที่ 30 กันยายน 2554 หรือสิ้นสุดเมื่อเต็มกรอบวงเงินที่กำหนด